 शिक्षा अदारें च मुसलमानें गी दाड़ी रक्खने उप्पर मना करने सरबंधी उच्चतम न्यायालय दी बवस्था न छड़ी गैर-संवैधानिक ऐ बलके एह बवस्था पूरी चाल्ली भगवा विचारधारा बक्खी झुकी दी सेई हुंदी ऐ।  मानजोग न्यायालय पासेआ दित्ती गेदी बवस्था मताबक "शिक्षा अदारें दा तालीबानीकरन नेईं होन दित्ता जाग"।  नफरत कन्नै भरोची दी एह वचारधारा वरूण गांधी ते प्रवीन तोगड़िआ दी वचारधारा कन्नै खरा मता मेल खंदी ऐ।  बड़ी बदकिस्मती दी गल्ल ऐ जे भारतीय समाज च इक ऐसी विचारधारा विकसित होई चुकी दी ऐ जेहड़ी लोकें गी दाड़ी आहले मुसलमान्नें गी इक आम इन्सान समझने थमां रोकदी ऐ ते एह सब किश मुसलमानें दे खलाफ कीते जा करदे प्रापोगैंडे दी बजाह कन्नै होआ करदा ऐ।  दाड़ी नां ते कुसै माहनु दे धर्म दी पन्छज्ञन हुंदी ऐ, नां नोहाड़ी कट्टरवादिता दी ते नां गै कुसै बी माहनु दे बारे च होरने पासेआ इस गल्ला गी तै कीता जाना जे ओह दाड़ी रक्खै जां नेईं नोहाड़े अधिकारें दी कटौती ऐ।  इस बारे च एह तर्क बी मजूल गै सैई हुंदा ऐ जे कुसा माहनु दा कपड़े लाने दा ढंग जां फ्ही नोहाड़ी मौजूदगी आतंकवाद जांफ्ही तालीबनीकरन गी बढ़ावा देआ करदी ऐ।  उच्चतम न्यायालय दा एह तर्क जे किश अल्पसंख्यक शिक्षा अदारें च दाड़ी ते बुरके दे मामले गी तालिबानीकरन कन्नै जोड़ना तर्कपूर्ण नेईं ऐ ते एह सब किश सांप्रदायिक ते पैहलै थमां गै कायम करी लैत्ती गेदी वचारधारा थमां प्रेरित नज़र औंदा ऐ।  होरने समुदाएं बक्खी बहुसंख्यक संस्थानें गी तानाशाह बनाए जाने लेई इजाजत कुन दिंदा ऐ।  रपोर्ट दे मताबक इस मामले दी वैहस दे दरान उच्चतम न्यायालय दे न्यायाधीश नै छात्रें दे वकील सेवानिवृत्त न्यायमुर्ति बी.ए. खान थमां पुच्छेआ "जेकर इस्लाम च दाड़ी रक्खना इन्ना गै जरूरी ऐ तां तुसें कीऽ नेईं रक्खी दी"?  एह तर्क बिल्कुल फजूल ऐ ते एहदे थमां उस गलला गी सेई साबत करने दा जतन कीता जा करदा ऐ जेहड़ी सेई ऐ गै नेईं। 